IR-REGOLAMENT (KE) Nru 1435/2004 TAL-PARLAMENT EWROPEW U TAL-KUNSILL
tat-22 ta' Ġunju 2004
li jemenda, b' riżultat tat-tkabbir, ir-Regolament tal-Kunsill (KEE) Nru. 571/88 dwar l-organizzazzjoni ta' stħarriġ tal-Komunità dwar l-istruttura ta' azjendi agrikoli
IL-PARLAMENT EWROPEW U L-KUNSILL TA' L-UNJONI EWROPEA,
Wara li kkunsidraw it-Trattat li jistabbilixxi l-Komunità Ewropea, u b'mod partikolari l-Artikolu 285(1) tiegħu,
Wara li kkunsidraw it-Trattat li jikkonċerna l-adeżjoni tar-Repubblika Ċeka, l-Estonja, Ċipru, il-Latvja, il-Litwanja, l-Ungerija, Malta, il-Polonja, is-Slovenja, u s-Slovakkja ma' l-Unjoni Ewropea, u partikolarment l-Artikolu 2(3) tiegħu,
Wara li kkunsidraw l-Att ta' Adeżjoni tar-Repubblika Ċeka, l-Estonja, Ċipru, il-Latvja, il-Litwanja, l-Ungerija, Malta, il-Polonja, is-Slovenja u s-Slovakkja, u b'mod partikolari l-Artikolu 57(2) tiegħu,
Wara li kkunsidraw il-proposta mill-Kummissjoni,
Waqt li jaġixxu skond il-proċedura stabbilita fl-Artikolu 251 tat-Trattat (1),
Billi:
(1)
Ir-Regolament (KEE) Nru. 571/88 (2) jipprovdi li l-Istati Membri jiġu rimborsati sa ammont massimu għal kull stħarriġ, bħala kontribuzzjoni għal spejjeż li jsiru.
(2)
Sabiex isiru l-istħarriġ fuq l-istruttura ta' azjendi agrikoli, ikun hemm bżonn ta' finanzjament konsiderevoli mill-Istati Membri u mill-Komunità biex tinqeda l-ħtieġa ta' informazzjoni ta' l-istituzzjonijiet tal-Komunità.
(3)
Fid-dawl ta' l-adeżjoni tar-Repubblika Ċeka, l-Estonja, Ċipru, il-Latvja, il-Litwanja, l-Ungerija, Malta, il-Polonja, is-Slovenja, u s-Slovakkja, u bil-għan li jsiru stħarriġ fuq l-istruttura ta' azjendi f'dawn l-Istati Membri ġodda fil-2005 u fil-2007, huwa xieraq li jkun hemm provvediment għal kontribuzzjoni massima mill-Komunità għal kull stħarriġ; dan l-adattament huwa meħtieġ minħabba l-adeżjoni u ma huwiex provvdut fl-Att ta' Adeżjoni.
(4)
Dan ir-Regolament jistipula, kwadru finanzjarju għall-bqija tal-programm, li jikkostitwixxi r-referenza prinċipali fis-sens tal-punt 33 tal-Ftehim Interistituzzjonali tas-6 ta' Mejju 1999 bejn il-Parlament Ewropew, il-Kunsill u l-Kummissjoni (3) dwar id-dixxiplina tal-budget u t-titjib tal-proċedura tal-budget, għall-awtorità tal-budget matul il-proċedura annwali tal-budget.
ADOTTAW DAN IR-REGOLAMENT:
Artikolu 1
Ir-Regolament (KEE) 571/88 qiegħed hawn jiġi emendat kif ġej:
1)
L-inċiżi li ġejjin għandhom jiżdiedu ma' l-ewwel sub-paragrafu ta' l-Artikolu 14(1):
-
“ EUR 25 000 għal Malta,
-
EUR 200 000 għal Ċipru,
-
EUR 500 000 għall-Estonja u s-Slovenja
-
EUR 700 000 għar-Repubblika Slovakka
-
EUR 1 100 000 għar-Repubblika Ċeka, il-Latvja u l-Litwanja,
-
EUR 2 000 000 għall-Ungerija u l-Polonja.”
2)
Fl-Artikolu 14, it-tielet sub-paragrafu tal-paragrafu 1 jiġi sostitwit b'li ġej:
“Il-kwadru finanzjarju għall-implimentazzjoni ta' dan il-programm, inklużi l-appropjazzjonijiet meħtieġa għall-amministrazzjoni tal-proġett Eurofarm, huwa ffissat fl-ammont ta’ EUR 43,7 miljun għall-perijodu 2004-2006.
L-ammont għall-perijodu 2007-2009 ser jiġi ffissat mill-awtorità tal-budget u tal-leġislazzjoni fuq proposta mill-Kummissjoni fuq il-bażi tal-perspettiva finanzjarja ġdida għall-perijodu li jibda fl-2007.
L-approprjazzjonijiet annwali għandhom jiġu awtorizzati mill-awtorità tal-budget fil-limiti tal-perspettiva finanzjarja.”
Artikolu 2
Dan ir-Regolament għandu jidħol fis-seħħ fl-għoxrin jum wara li jkun ġie ppublikat fil-Ġurnal Uffiċjali ta' l-Unjoni Ewropea.
Il-Punt 1 ta' l-Artikolu 1għandu japplika mill-1 ta' Mejju 2004.
Dan ir-Regolament għandu jorbot fl-intier tiegħu u jkun direttament applikabbli fl-Istati Membri kollha.
Magħmul fi Brussel, 22 ta' Ġunju 2004.